<classify> WIZARA ya Afya, Maendeleo ya Jamii, Jinsia, Wazee na Watoto imemtuma mtaalamu bingwa wa uchunguzi wa maiti kwenda kuchunguza upya mwili wa mtoto aliyekufa, baada ya kupigwa na mwalimu. Waziri wa wizara hiyo, Ummy Mwalimu amelaani vitendo vya ukatili vinavyofanywa dhidi ya watoto katika jamii na amesema wahusika watachukuliwa hatua.Ummy ameandika kwenye ukurasa wake katika mtandao wa kijamii wa twitter kuwa mtaalamu kutoka Hospitali ya Rufaa ya Bugando mkoani Mwanza, aliwasili mkoani Kagera jana asubuhi kufanya kufanya kazi hiyo. Nimepokea kwa masikitiko makubwa taarifa za kifo cha mtoto Sperius Eradius aliyekuwa darasa la tano Shule ya Msingi Kibeta, Bukoba ambapo kimehusishwa na adhabu ya kupigwa na walimu wake. Ninatoa pole kwa wazazi walezi, ndugu na marafiki wa marehemu.Mungu awape moyo wa ustahimilivu, aliandika Ummy jana mchana. Mwili wa Sperius ulishachunguzwa, lakini wazazi wake walikataa majibu na walitaka ufanyike uchunguzi mwingine, kufahamu sababu za kifo cha mwanafunzi huyo. Tayari mtaalamu huyo ameshawasili Kagera leo asubuhi jana Alhamisi kwa ajili ya kuanza uchunguzi mpya. Ninatoa mwito kwa familia, ndugu na wananchi kuwa watulivu katika kipindi hiki ambapo uchunguzi wa kibingwa unaendelea.Tutahakikisha kuwa uchunguzi unafanyika kwa ufanisi ili haki itendeke,aliandika Waziri Ummy. Aliwataka wazazi, walezi na walimu, kutambua wajibu wao kuwafundisha na kuwalea watoto kwa kuzingatia sheria na taratibu zilizopo. Vitendo vya ukatili dhidi ya watoto havikubaliki katika jamii yetu na ni kinyume cha sheria za nchi...kama jamii tunao wajibu wa kuhakikisha mtoto anaishi, kukua na kuendelezwa katika mazingira salama na rafiki kwa mujibu wa Sheria ya Mtoto ya 2009, aliandika kiongozi huyo.Wakati huo huo, Ofisi ya Rais, Tume ya Utumishi wa Walimu imemuagiza Kaimu Katibu Msaidizi wa Wilaya ya Bukoba mkoani Kagera, kufuatilia sakata la kifo cha mwanafunzi Sperius Eradius 13 ili kujiridhisha kama kuna masuala yanayohitaji, kuchukuliwa hatua za kinidhamu wa walimu wa shule hiyo. Agizo hilo lilitolewa na Katibu wa Ofisi hiyo ya Rais, Winfrida Rutaindurwa kupitia taarifa kwa vyombo vya habari jana.  <topic>: kitaifa 